Τούρτα σαβουαγιάρ, μια τούρτα από τα παλιά
Η Πέγκυ Στεργίου από τη Σύρο μάς δίνει τη συνταγή για την τούρτα σαβουαγιάρ που έφτιαχνε ο πατέρας της στις γιορτές.
500 γρ. μπισκότα σαβουαγιάρ , 500 γρ. βούτυρο αγελάδας , 300 γρ. αμύγδαλα λευκά καβουρντισμένα, καλά κοπανισμένα, και επιπλέον αρκετά αμύγδαλα λευκά, καβουρντισμένα και κομμένα κατά μήκος λεπτά σαν αγκάθια ή χονδροκοπανισμένα για το γαρνίρισμα , 15 κρόκοι από αυγά πολύ φρέσκα – με τα ασπράδια μπορούμε να ετοιμάσουμε ομελέτα, μαρέγκες και πάβλοβα , 15 κουτ. σούπας ζάχαρη ψιλή , 1 φλιτζανάκι ελληνικό καφέ, καλά κατασταλαγμένο (δεν παίρνουμε το κατακάθι) , 2 ποτηράκια λικέρ κακάο ή κονιάκ γλυκό κουταλιού κυδώνι (περίπου 12 κουτ. σούπας), καλά στραγγισμένο από το σιρόπι του
Για να φτιάξουμε την τούρτα σαβουαγιάρ, ξεκινάμε χτυπώντας στο μίξερ με το φτερό το βούτυρο πολύ καλά να αφρατέψει και ρίχνουμε έναν έναν τους κρόκους των αυγών, και μία κουταλιά ζάχαρη για κάθε κρόκο.Συνεχίζουμε το χτύπημα ώσπου να τελειώσουν όλοι οι κρόκοι.Κατόπιν ρίχνουμε και ανακατεύουμε τα μισά καβουρντισμένα και κοπανισμένα αμύγδαλα, τον καφέ και το ένα ποτηράκι από το λικέρ.Σε μια πιατέλα σχήματος τετράγωνου διαστάσεων 35 x 35 εκ. ή στρογγυλή διαμέτρου 30 εκ., απλώνουμε λίγη από αυτή την κρέμα βουτύρου κι επάνω της τοποθετούμε μία στρώση σαβουαγιάρ κομμένα και ανοιγμένα στη μέση, και ραντισμένα με σταγόνες από το λικέρ κακάο ή το κονιάκ.Συνεχίζουμε με μία ακόμα στρώση από την κρέμα, μία στρώση σαβουαγιάρ, ανοιγμένα με τον ίδιο τρόπο και ραντισμένα με ποτό, και μία στρώση γλυκό κυδώνι.Κρατάμε στην άκρη αρκετή κρέμα και με μια σπάτουλα την απλώνουμε και καλύπτουμε την τούρτα εξωτερικά.Στη συνέχεια στολίζουμε την τούρτα με αμύγδαλα, μπήγοντάς τα παντού στην επιφάνεια και στα πλευρά της τούρτας. Αν θέλουμε, στολίζουμε την επιφάνεια περιφερειακά και με κομμάτια από γλυκό κυδώνι.Βάζουμε την τούρτα σαβουαγιάρ στο ψυγείο να κρυώσει λίγο πριν σερβίρουμε.
Αμύγδαλα,Αυγά,Λικέρ,Τούρτες